NOK เจ็บวันนี้ ดีวันหน้า?
ปี 2559 เป็นปีแห่งความเลวร้ายสุดๆ ที่ผู้บริหารของบริษัท สายการบินนกแอร์ จำกัด (มหาชน) หรือ NOK อยากจะลืม เพราะเป็นยิ่งกว่าฝันร้ายธรรมดา
6 มี.ค. 2560

แฉทุกวันทันเกมหุ้น
 
ปี 2559 เป็นปีแห่งความเลวร้ายสุดๆ ที่ผู้บริหารของบริษัท สายการบินนกแอร์ จำกัด (มหาชน) หรือ NOK อยากจะลืม เพราะเป็นยิ่งกว่าฝันร้ายธรรมดา
เริ่มต้นปีด้วยปัญหานักบินขาดแคลนและพากันนัด “หยุดงาน” อย่างจงใจ (ไม่ผิดระเบียบ) โดยอาศัยสถานการณ์ขาดแคลนนักบินทั่วเอเชียเป็นต้นเหตุ
ผลพวงของการแก้ปัญหาชนิดเกาไม่ถูกที่คันของผู้บริหารลุกลามเป็นปัญหาการให้บริการที่เที่ยวบินล่าช้าจนเป็นภาพลักษณ์เลวร้าย และเป็นต้นธารของการขาดทุนจากการลดเที่ยวบินลง ทำให้รายได้ลด จนขาดทุนบักโกรกมากที่สุดเป็นประวัติการณ์มากถึง 3,269 ล้านบาท แต่บันทึกเฉพาะในส่วนของบริษัทแม่เพียงแค่ 2,795.09 ล้านบาท
ผลลัพธ์ของการขาดทุนหนักสุดนับแต่เข้าจดทะเบียนในตลาด ทำให้ส่วนผู้ถือหุ้นสิ้นงวดปี 2559 เหลือเพียงแค่ 238.92 ล้านบาท ไม่สามารถเดินหน้าต่อไปเพื่อทำธุรกิจได้ หากไม่มีการเพิ่มทุน เพราะเทียบกับหนี้สินรวมที่มากถึง 6,340.58 ล้านบาท จะมีสัดส่วนดี/อีมากถึง 28 เท่า
โอ้….พระเจ้า จอร์จ … ให้ตายเถอะ คุณพี่พาที สารสิน … ทำอะไรถึงมาถึงจุดนี้ได้ 
เพียงแต่ ข้อเท็จจริงเลวร้ายที่เกิดขึ้นกับฐานะทางการเงินของ NOK เป็นประเด็นที่ไม่ใช่ทางตัน เพราะทางออกยังมีที่บ่งชี้ว่า บริษัทนี้ ยังมีอนาคตแจ่มใส และยุทธศาสตร์ธุรกิจมาถูกทางพอสมควร แม้ว่าตัวเลขขาดทุนจะมาก เป็นประเด็นปัญหาชั่วคราว ที่เกิดจากการแข่งขันที่รุนแรง…. ซึ่งเกิดขึ้นได้
ธุรกิจมีขาขึ้น และขาลง ความผิดพลาด จนทำให้ขาดทุนมหาศาล เป็นปัจจัยที่เกิดขึ้นได้
ที่บอกว่ามีอนาคตคือ การหันเหเป้าหมายการแข่งขันไปสู่เวทีสายการบินระหว่างประเทศ ของบริษัทย่อย  บริษัท สายการบินนกสกู๊ต จำกัด ซึ่งถือเป็น “สตาร์” ในทางการตลาด ที่นับวันจะ “โตวันโตคืน” ชัดเจนกับตลาดจีน
ผลงานของสายการบินนกสกู๊ต ตลอดปี 2559 พบว่า บริการเที่ยวบินแบบเช่าเหมาลำจากประเทศไทยไปยังจีน เพิ่มขึ้นอย่างโดดเด่นตลอดทั้งปี จาก 473 เที่ยวบินไป-กลับในปี 2558 เป็น 636 เที่ยวบิน ไป-กลับ เพิ่มมากถึง 34.46% แม้ว่าช่วงหนึ่งจะได้รับผลกระทบระยะสั้นในไตรมาส 4 จากมาตรการปราบปรามทัวร์จีน จนถูกผู้เช่าเหมาลำขอลดเที่ยวบินลงมาก
ปี 2559 นกสกู๊ต ถือว่าเดินทางถูกทางแล้ว เป็นข่าวดียิ่ง แม้จะมีตัวเลขขาดทุนสุทธิ 612 ล้านบาท แต่ก็ถือว่าลดลงจากปี 2558 ที่มีผลขาดทุน 1,223.33 ล้านบาท โดยมีรายได้รวมที่ 3,905.37 ล้านบาท เพิ่มขึ้น 952.93 ล้านบาท เนื่องจากมีการให้บริการเที่ยวบินไปยังประเทศจีนได้มากขึ้นเต็มปี
แถมล่าสุด ผู้บริหารของ นกสกู๊ต ยังแสดงความมั่นใจเพิ่มว่า ปี 2560 นี้ ได้ตั้งเป้ารายได้ที่ 5,787 ล้านบาท เพิ่มจากปี 2559 ที่มีรายได้ 3,895 ล้านบาท หรือ เติบโต 48% โดยจำนวนผู้โดยสารปีนี้ ตั้งเป้าเพิ่มมาเป็น 1,070,000 คน เพิ่มขึ้นราว 20% จากปีก่อนที่มีจำนวน 800,000 คน ส่วนอัตราส่วนบรรทุกผู้โดยสาร (cabin factor) ปีนี้ตั้งเป้าที่ 81% จากปีก่อนอยู่ที่ 80% โดยที่ลูกค้าหลัก ยังมีสัดส่วนผู้โดยสารจีนมากกว่า 90% แต่ก็ยังคาดว่า สายการบินนกสกู๊ตยังขาดทุน 170 ล้านบาท ลดลงจากปีก่อนที่ขาดทุน 612 ล้านบาท เนื่องจากยังมีความเสี่ยงเรื่องราคาน้ำมันที่มีแนวโน้มปรับตัวสูงขึ้น ซึ่งคาดราคาน้ำมันเบรนต์เฉลี่ย 70 เหรียญสหรัฐ/บาร์เรล
ไม่เพียงเท่านั้น นกสกู๊ต ยังคาดเดาว่า เป้ารายได้ในปี 2561 จะยังโดดเด่นทะยานเป็นขาขึ้นต่ออีก จากการรับมอบเครื่องบินโบอิ้ง 777-200 อีก 2 ลำ เพื่อรองรับเส้นทางญี่ปุ่น (นาริตะ และโอซาก้า) และเกาหลี (โซล) ตามแผนเดิม โดยตั้งเป้ารายได้เพิ่มเป็น 9,714 ล้านบาท ซึ่งหากทำได้ตามเป้า จะช่วยทำให้กลับมามีกำไรได้
เมื่อลูกกลับมาทำกำไรได้ และแม่อย่าง NOK ก็แก้ปัญหาภายในได้ อนาคตก็ไม่หนีหายไปไหนไกล
แสงสว่างปากอุโมงค์อย่างนี้ ใครบอกว่า NOK ไร้อนาคต หรือกลายเป็น “นกปีกหัก” ก็ถือว่ามีมุมมองโลกทางร้ายแบบสุดลิ่มทิ่มประตูเกินไป
นกที่ปีกหัก ย่อมบินไม่ได้… คาริล ยิบราน บอกเอาไว้เช่นนั้น
อย่างน้อยที่สุด ถ้ามองในเชิงบวก เรื่องภาพลักษณ์เลวร้ายของเที่ยวบินที่ดีเลย์ซ้ำซาก ก็บรรเทาไปเยอะ และบริการบนเครื่องของ “สาวนก” ทั้งหลาย ก็ยังแจ่มแจ๋วต่อไป …. ไม่หน้าง้ำงอหรืองกสุดๆ แบบสายการบินโลว์คอสต์บางสายที่ระยะหลังติดนิสัยผู้บริหารขี้เต๊ะกันเป็นแถบ
การเพิ่มทุนก่อนส่วนผู้ถือหุ้นติดลบของ NOK จึงเป็น “ปัญหาเทคนิคการเงินเฉพาะหน้า” ที่ยืดอนาคตให้หวนย้อนกลับมาโฉบเฉี่ยวในอนาคตอีกครั้ง
ถือเป็น “ยกเครื่องการเงินแก้สภาพคล่อง” ที่ไม่ต้องรอให้คนบอก เพราะนกตัวนี้ แค่ป่วยต้องเข้าไอซียูชั่วคราวเท่านั้น
มติของคณะกรรมการบริษัท NOK ที่ให้เพิ่มทุนจดทะเบียนใหม่ 125% เป็น 1.41 พันล้านบาท จากเดิม 625 ล้านบาท โดยออกหุ้นใหม่ 781.25 ล้านหุ้น พาร์หุ้นละ 1 บาท จึงเป็นทางเลือกที่จำเป็นตามสูตร “การเกิดต้องเจ็บปวด” ธรรมดา
หุ้นเพิ่มทุนดังกล่าว แบ่งออกเป็น 2 ส่วน คือ ส่วนแรกจัดสรรหุ้นเพิ่มทุนไม่เกิน 625 ล้านหุ้น เสนอขายผู้ถือหุ้นเดิมในอัตราส่วน 1 หุ้นเดิมต่อ 1 หุ้นใหม่ ที่ราคาหุ้นละ 2.40 บาท กำหนดจองซื้อระหว่างวันที่ 16-19 พ.ค.และ 22 พ.ค.60
หุ้นเพิ่มทุนจำนวนมาก แถมราคาขายถูกและต่ำกว่าราคาตลาดขนาดนี้ ไม่แปลกที่ราคาหุ้น NOK ในกระดานจะถูกทิ้งแรงชนิดหูรูดพังทลาย
ส่วนที่จัดสรรหุ้นเพิ่มทุนไม่เกิน 156.25 ล้านหุ้น รองรับการใช้สิทธิแปลงสภาพของใบสำคัญแสดงสิทธิที่จะซื้อหุ้นสามัญ (วอร์แรนต์) NOK-W1 ที่บริษัทจะออกวอร์แรนต์ไม่เกิน 156.25 ล้านหน่วย อายุ 3 ปี ที่จะจัดสรรให้ฟรีแก่ผู้ถือหุ้นเดิมที่จองซื้อหุ้นเพิ่มทุน ในอัตราส่วน 4 หุ้นเพิ่มทุนใหม่ต่อ 1 วอร์แรนต์ โดยมีอัตราการใช้สิทธิ 1 วอร์แรนต์ต่อ 1 หุ้นใหม่ที่ราคาหุ้นละ 5.00 บาท
วอร์แรนต์ที่ออกมานี้ มีเจตนาปลอบขวัญและจูงใจคนถือหุ้น NOK ให้ช่วยกันกลับมาซื้อหุ้นเพิ่มทุน โดยให้ความหวังว่า อนาคตหุ้นแม่อย่าง NOK ในอีก 3 ปีข้างหน้า จะต้องสูงกว่าราคาแปลงสิทธิ 5.00 บาท
ถ้าประเมินเบื้องต้น ราคาหุ้นเพิ่มทุน 625 ล้านหุ้นที่ 2.40 บาท…..ที่ถือว่าถูกมากๆ แต่ก็ยังมีพรีเมียมเหนือพาร์…. จะทำให้มีเงินสดเข้ามาประมาณ 1,500 ล้านบาท (ไม่หักค่าใช้จ่ายอื่น) และทำให้ส่วนผู้ถือหุ้นกลับมาอยู่แถวๆ ระดับ 1,700 ล้านบาท       ส่วนผู้ถือหุ้นระดับนี้ นอกจากจะทำให้ค่า ดี/อี ของ NOK ลดฮวบลง มาอยู่ที่ระดับ 3.7 เท่า ปลอดภัยไร้กังวล เพราะดูเหมือนว่า ทาง NOK เองก็จะต้องก่อหนี้เพิ่มอีกนิดหน่อย เนื่องจากคณะกรรมการระบุในการเพิ่มทุนว่า  “คาดว่าจะมีความต้องการใช้เงินประมาณ 2.28 พันล้านบาท และแผนการเพิ่มทุนในครั้งนี้จะเพียงพอกับแผนการใช้เงินดังกล่าว…”
คำถามที่ท้าทายนักลงทุนคือ จะเชื่อมั่นเหตุผลของคณะกรรมการ NOK ที่อ้างว่า “เพิ่มทุนครั้งนี้ เพื่อใช้เป็นเงินทุนในการเพิ่มประสิทธิภาพการดำเนินงาน และในการขยายเส้นทางการบิน ” หรือไม่
ถ้าเชื่อมั่น การเพิ่มทุนเพื่อพานกพ้นขึ้นจากปากขอบเหว โดยที่ยอมรับกับข้อเท็จจริงว่า ใน 2-3 ปีข้างหน้า NOK จะไม่มีการปันผล เพราะยังล้างขาดทุนสะสมไม่หมด … ก็คงผ่านฉลุย ไร้กังวล
เว้นเสียแต่มีเรื่องเลวร้ายเกินคาดเข้ามาแทรกเท่านั้น
และ/หรือ มีเหตุให้ต้องเพิ่มทุนรอบใหม่ซ้ำซากในอนาคตอันใกล้
Up, Up, and Away!!!!